Lectio Divina

*fuq it-tieni qari tal-Ħdud*

It-Trinità Qaddisa

Sena A

2 Kor 13:11-13

Ħuti,

L-Ittra (*2Kor*) tesprimi qagħda ta’ tensjoni u kunflitt fir-relazzjoni bejn l-Appostlu u l-komunità, dovuta prinċipalment għall-preżenza ta’ «appostli foloz, ħaddiema qarrieqa» li «ibiddlu lilhom infushom f’appostli ta’ Kristu» (11:13). Xi studjużi jaraw f’*2Kor* id-damma ta’ *ittri* differenti: dik dwar il-ġabra għall-foqra (kap. 8-9), dik apoloġetika (2:14-6:13; 7:2-4), dik polemika miktuba b’għafsa ta’ qalb u bid-dmugħ (kap. 10-13), u dik ta’ rikonċiljazzjoni bejn l-Appostlu u l-komunità (1:1-2:13; 7:5-16; 13:11-13). It-tħassib tal-Appostlu, aktar milli d-difiża tal-awtorità appostolika tiegħu quddiem akkużi li kienu qed isiru kontrih (cfr 10:1.10; 11:6), hija li dawn il-predikaturi li kienu qed jiġu aċċettati faċilment mill-komunità (cfr 11:4.19), kienu qed jiffalsifikaw l-istess Evanġelju. Ma kinitx kwistjoni ta’ stili differenti ta’ predikazzjoni, imma ta’ Kristoloġija differenti. Lil dawk li b’għożża jsejħilhom «ħuti» (gr. «[ἀδελφοί](https://www.laparola.net/greco/parola.php?p=%E1%BC%80%CE%B4%CE%B5%CE%BB%CF%86%E1%BD%B9%CF%82)», tr. *adelphoi*), li jitlobhom jagħmlulu l-wisa’ f’qalbhom (cfr 7:2), li minħabba fihom qalbu titqawwa u jħossu kburi (cfr 7:4; 8:24), jixtieq iwasslilhom il-verità ta’ Kristu «li għad li kien għani, ftaqar minħabba fikom, sabiex intom tistagħnu permezz tal-faqar tiegħu» (8:9). L-eżempju ta’ Kristu għandu jkun il-mudell tal-istil ta’ ħajja u tal-imġiba tal-evanġelizzatur: «Jaqaw għamilt xi dnub meta jien ċekkint lili nnifsi biex intom togħlew? Meta ħabbartilkom l-Evanġelju ta’ Alla b’xejn?» (11:7). Il-gratwità, id-dipendenza fuq Alla – u mhux li jagħmel in-nies *dipendenti* fuqu! –, il-manswetudni, l-awtentiċità huma kollha karatteristiċi tal-appostlu l-veru li jagħżluh minn dak falz li jxandar «Ġesù ieħor [...] Spirtu ieħor [...] Evanġelju ieħor» (11:4). Hu għandu jxandar il-kelma tas-sewwa «f’ġieħ l-umiltà u l-ħlewwa kollha ta’ Kristu» (10:1), u jippreżenta lilu nnifsu dgħajjef ħalli tidher fih il-qawwa ta’ Kristu li «kien imsallab minħabba d-dgħufija tiegħu, iżda issa jgħix bil-qawwa ta’ Alla. U aħna wkoll dgħajfa fih, iżda ngħixu miegħu bil-qawwa ta’ Alla għalikom» (13:4; cfr 12:9-10). *“Are you weak enough to be a priest? Are you broken enough to be a priest? Are you afraid enough to be a priest?”* (Archbishop Socrates Villegas).

ifirħu, ħabirku għall-perfezzjoni, isimgħu milli wieħed jgħidilkom, kunu ta’ fehma waħda, żommu s-sliem,

Din is-silta hija l-għeluq tal-Ittra li tidħol fl-istil ta’ konklużjonijiet oħrajn tal-ittri Pawlini (cfr *Rum* 16:1-24; *1Kor* 16:1-24; *Gal* 6:11-18). Il-v.11 huwa rakkomandazzjoni li l-Appostlu jagħmel lill-komunità tiegħu b’ħames verbi fl-imperattiv «ifirħu», «ħabirku», «isimgħu», «kunu», «żommu» li jindikaw azzjoni kontinwa li aktar milli l-kundizzjonijiet għall-wegħda divina tal-preżenza ta’ Alla, jistgħu jitqiesu bħala l-*konsegwenzi* tal-preżenza ta’ Alla fil-qalb tad-dixxipli. L-ewwel rakkomandazzjoni hija sabiex *jifirħu*: anke jekk il-kontenut tal-kapitli preċedenti (10-13) huwa wieħed iebes (u għalhekk hemm min isostni li dan l-għeluq aktar joqgħod fi tmiem il-kap. 7 jew 9), jidher hawn il-motiv ewlieni ta’ kull esperjenza ta’ konverżjoni: *“Il-Mulej jitlobna kollox, u dak li joffrilna hu l-ħajja vera, il-ferħ li għalih ġejna maħluqin. Hu jridna qaddisin u jistenna minna li ma nikkuntentawx ruħna b’ħajja ta’ nofs kedda u medjokri, imxejna, inkonsistenti”* (*Gaudete et exsultate* 1; cfr *Fil* 3:1; 4:4; *1Tess* 5:16). Huwa dan il-ferħ li joħloq fid-dixxiplu dinamiżmu ta’ ġenerożità lejn l-aħwa fil-ħtieġa (cfr 9:7). It-tieni rakkomandazzjoni hija għat-*tiswija u l-ordni fil-ħajja* (gr. «[καταρτίζεσθε](https://www.laparola.net/greco/parola.php?p=%CE%BA%CE%B1%CF%84%CE%B1%CF%81%CF%84%E1%BD%B7%CE%B6%CF%89)», tr. *katartizesthe* = issewwi, twettaq, tirranġa, tirrestawra): id-dixxiplu jeħtieġ jagħraf jorjenta l-ħajja kollha tiegħu fid-dawl tal-Vanġelu u hekk jikber u jitjieb fil-maturazzjoni tal-fidi tiegħu. It-tielet rakkomandazzjoni hija dik għall-*attenzjoni lejn xulxin* (gr. «[παρακαλεῖσθε](https://www.laparola.net/greco/parola.php?p=%CF%80%CE%B1%CF%81%CE%B1%CE%BA%CE%B1%CE%BB%E1%BD%B3%CF%89)», tr. *parakaleisthe*), jiġifieri li jisimgħu, iwissu, ifarrġu, iqawwu, isejħu, jitolbu lil xulxin. L-esperjenza tal-fidi hija waħda ekkleżjali li timplika s-sostenn bejn dawk li jemmnu ħalli jimxu ’l quddiem fit-triq tal-grazzja (cfr *Mk* 14:13; *Lq* 10:1). Id-dixxiplu jrid ikun umli biżżejjed biex iħalli lil min jersaq lejh u jkellmu u jilqa’ l-*profezija tal-aħwa* li tgħinu jibqa’ ħieles minn kull atteġġjament awto-referenzjali: «Nitlobkom, l-aħwa, isimgħu minn dawk li qegħdin jaħdmu f’nofskom, u li l-Mulej qegħedhom fuqkom biex iwissukom. Għożżuhom u ħobbuhom kemm tifilħu minħabba fil-ħidma tagħhom.» (*1Tess* 5:12-13; cfr *Mt* 18:15-17; EG 97). Ir-raba’ rakkomandazzjoni hija għas-*sim-patija*: il-«fehma waħda» ma tfissirx biss il-kapaċità li tiġġudika jew tifhem, imma tesprimi wkoll rieda u disposizzjoni interjuri. Id-dixxiplu għandu jkollu *mentalità Kristjana* li tagħżel il-ħajja Nisranija tiegħu minn dik tal-bqija: ħajja ta’ komunjoni, ta’ fraternità vera: «Ħa jkollkom l-istess imħabba, u ruħ waħda u ħsieb wieħed» (*Fil* 2:2; cfr *Rum* 12:6; 15:5; *Fil* 4:2). Il-ħames rakkomandazzjoni hija għas-*sliem*: id-dixxiplu huwa dak li jħaddan il-paċi tal-Imgħallem tiegħu u safejn jiddependu minnu jgħix fis-sliem mal-oħrajn: «dawk li jfittxu s-sliem jiżirgħu fis-sliem u jkollhom il-frott tal-ġustizzja» (*Ġak* 3:18; cfr *Rum* 12:18; *2Tim* 2:22). *“Ħalli l-ispontanjetà u t-tqanqil taż-żgħożija tiegħek jinbidlu dejjem iżjed fl-ispontanjetà tal-imħabba fraterna, fil-freskezza li ġġagħlna nwieġbu dejjem bil-maħfra, bil-ġenerożità, bix-xewqa li nibnu l-komunità. Hemm qawl Afrikan li jgħid: ‘Jekk trid tħaffef, imxi waħdek. Jekk trid tasal ’il bogħod, imxi mal-oħrajn’. Ma nħallux lil min jisirqilna l-fraternità”.* (*Christus vivit* 167).

u Alla tal-imħabba u s-sliem ikun magħkom.

Din it-tislima – x’aktarx liturġika – hija użata b’dan il-mod hawn biss. Imkien fil-Bibbja ma nsibu l-espressjoni «Alla tal-imħabba» ħlief hawn, filwaqt li fl-epistolarju Pawlin insibu l-isem «Alla tas-sliem» (*Rm* 15:33; 16:20; *Fil* 4:9; *1Kor* 14:33; *1Tess* 5:23). Il-verità ta’ dan Alla tal-imħabba tidher fil-miġja ta’ Ibnu li huwa t-triq tas-salvazzjoni għal dawk kollha li jemmnu fih (cfr *Ġw* 3:16-18). Min jilqa’ lil Kristu u jimxi fit-triq tiegħu, jitbiegħed mill-mentalità mundana («skont id-dinja» 10:2), u min hu evanġelizzatur għandu jkun mimli b’«Alla tal-imħabba u s-sliem» u mhux bih innifsu sabiex ma jispiċċax ibiddel ix-xandir tal-Bxara t-Tajba f’ħidma għall-*qligħ baxx*: «Aħna m’aħniex bħal ħafna li jinnegozjaw il-kelma ta’ Alla, iżda bħal nies b’qalbhom safja, bħal nies mibgħutin minn Alla, quddiem Alla nitkellmu fi Kristu.» (2:17; cfr *1Pt* 5:2).

Sellmu lil xulxin b’bewsa qaddisa. Il-qaddisin kollha jsellmulkom.

Fl-Antikità, il-bewsa kienet sinjal ta’ affett, rikonċiljazzjoni, rispett, fraternità skont il-kuntest tar-relazzjonijiet (maħbubin, familjari, ħbieb, kuntest reliġjuż). Għall-aħwa fi Kristu hija «bewsa *qaddisa*» li tesprimi l-għaqda tal-qlub (*con-cordia*), liema għaqda għandha l-għajn tagħha fil-Mulej. Drabi oħra Pawlu jirrakkomanda dan il-ġest fl-għeluq tal-ittri tiegħu (cfr *Rum* 16:16; *1Kor* 16:20; *1Pt* 5:14). Fil-mod kif tinsab imqiegħda, wara ittra b’element polemiku qawwi, din it-“tislima” tfakkar li l-għaqda, ir-rikonċiljazzjoni, l-imħabba bejn l-aħwa hija dejjem possibilità miftuħa permezz ta’ Kristu. Għaldaqstant dan il-ġest li daħal fil-liturġija Ewkaristika tal-ewwel sekli (cfr Ġustinu, *Apologia*, I, LXV, 2), isir fl-istess ħin *impenn* għall-komunjoni vera. Id-dixxiplu għandu jgħasses fuqu nnifsu biex dan il-ġest jibqa’ jfisser dak li jesprimi (cfr *Lq* 22:48). L-Appostlu jwassal ukoll it-tislima tal-«qaddisin», tal-komunità tad-dixxipli ta’ fejn qed jikteb b’mod li jesprimi r-rabta bejn id-diversi komunitajiet li lkoll jinsabu magħqudin fl-istess fidi (cfr *Fil* 4:22).

Il-grazzja ta’ Sidna Ġesù Kristu, l-imħabba ta’ Alla u l-għaqda fl-Ispirtu s-Santu jkunu magħkom ilkoll.

Din il-formula li tintuża’ bħala tislima liturġika tippreżenta ħjiel ta’ dik li mbagħad kellha tiżviluppa (fis-sekli ta’ wara) f’teoloġija Trinitarja li tfisser aħjar in-natura u r-relazzjonijiet ta’ bejn il-persuni divini (cfr *1Kor* 12:4-6; *Mt* 28:19). Hawn għandna l-aktar espressjoni Trinatarja ċara li nsibu fl-ittri attribwiti lil Pawlu. Insibu siltiet oħrajn fejn l-Appostlu jirreferi għal Alla u għal Kristu (cfr *Rum* 16:20; *1Kor* 16:23; *Gal* 6:18; *Fil* 4:23), imma hawn jissemmew it-tliet Persuni divini. Il-«grazzja» (*charis*) hija l-ewwel li tissemma’ għaliex huwa permezz tal-azzjoni kollha gratwita tal-Iben li *tbattal hu* biex *stgħanejna aħna* (cfr 8:9; *Mk* 10:45; *Ġw* 1:16), dik li hija «biżżejjed» għalina bħala garanzija waħdanija li fuqha nistrieħu (cfr 12:9), li jista’ jkollna sehem mill-«imħabba» (*agàpe*) tal-Missier u l-«għaqda» (*koinonia*) fl-Ispirtu s-Santu. Fis-sentenza bl-oriġinal Grieg ma nsibux il-preżenza tal-verb «jkunu»: dan jista’ jiftiehem bħala espressjoni li tindika dak li hu fir-realtà (bħal meta ngħidu: “Il-Mulej *magħkom*!”) mingħajr ma teskludi l-possibilità li huwa wkoll awgurju sabiex id-dixxipli jibqgħu sħaħ fi twemminhom, *mgħaddsa* fir-realtà li fiha ġew inseriti dakinhar tal-Magħmudija tagħhom, dik li ddaħħalhom f’relazzjoni ġdida mat-Trinità u mal-oħrajn. Dan it-tisħib iseħħ «fl-Ispirtu s-Santu» li jżomm lil bniedem fl-imħabba ta’ Alla permezz tal-adesjoni ma’ Kristu: “*L-Ispirtu s-Santu qisu l-qawwa li tagħti l-frott lill-friegħi tad-dielja tal-Missier (cfr Ġw 15:1-17; Gal 5:22). Fil-liturġija sseħħ kooperazzjoni mill-iktar intima bejn l-Ispirtu s-Santu u l-Knisja. Hu, l-Ispirtu tal-għaqda, jibqa’ bla ma qatt jiġi nieqes fil-Knisja. Għalhekk il-Knisja hi s-sagrament il-kbir tal-għaqda ma’ Alla li tiġbor lil ulied Alla li kienu mxerrdin. Il-frott tal-Ispirtu fil-liturġija hu għaqda li qatt ma tiġi nieqsa mat-Trinità Qaddisa u bejn l-aħwa (cfr 1Ġw 1:3-7)* (KKK 1108).

Għar-riflessjoni

Dil-“barka” – biex insejħulha hekk – tal-Appostlu, hi frott tal-esperjenza personali tiegħu tal-imħabba ta’ Alla, dik l-imħabba rivelata lilu minn Kristu Rxoxt,  li bidlitlu ħajtu u “mbuttatu” biex iwassal l-Evanġelju lill-ġnus.  Ibda minn din l-esperjenza ta’ grazzja li kellu, Pawlu jista’ jeżorta lill-Insara b’dal-kliem, «Kunu ferħana, ilħqu l-perfezzjoni, għamlu l-qalb lil xulxin, [...] għixu fis-sliem».  Il-komunità Nisranija, minkejja l-limiti umani, tista’ ssir mera tal-komunjoni tat-Trinità, tat-tjubija tagħha, ta’ sbuħitha.  Imma dan – kif jixhed l-istess Pawlu – bilfors irid jgħaddi mill-esperjenza tal-ħniena ta’ Alla, tal-maħfra tiegħu.

Franġisku, *Angelus* (11 ta’ Ġunju 2017).